BRATISLAVA 1. februára (SITA) - ČSOB stavebná sporiteľňa zaznamenala v minulom roku podľa predbežných údajov čistý zisk 12,4 mil. Sk. Rok pred tým vykázala stratu takmer 15 mil. Sk. Vtedy však spoločnosť prehodnocovala vlastné úverové portfólio a v zmysle obozretného podnikania sa rozhodla vytvoriť dodatočné zdroje na krytie úverového rizika. Čisté výnosy z úrokov vzrástli vlani o 1,4 % a dosiahli výšku 134,4 mil. Sk. Čisté výnosy z poplatkov a provízií boli v objeme 50,6 mil. Sk, zatiaľ čo v roku 2006 to bolo 71,5 mil. Sk. Vyplýva to z informácií zverejnených spoločnosťou.
Bilančná suma stavebnej sporiteľne bola na konci decembra minulého roka v objeme 6,486 mld. Sk. Úvery poskytnuté klientom predstavovali 2,471 mld. Sk a záväzky voči nim 5,716 mld. Sk. Pohľadávky voči bankám predstavovali 1,513 mld. Sk.
ČSOB stavebná sporiteľňa vznikla na Slovensku v júni 2000 ako stopercentná dcérska spoločnosť Československej obchodnej banky, a.s., ktorá sídli v ČR. Sporiteľňa získala licenciu na činnosť stavebnej sporiteľne v októbri 2000 a svoje služby začala poskytovať 1. decembra 2000.